Anne Baastrup (SF), 1998-06-12:
Da vores ordfører, hr. Jørn Jespersen, ikke kan være til stede, skal jeg på SF's vegne kommentere forslagene.
Indledningsvis skal jeg sige, at SF er positivt indstillet over for begge forslag.
B 41's grundtanke er rigtig.
Ambulancetjenesten
må funktionsmæssigt og organisatorisk opfattes som bl.a. en del af hospitalernes
Det vil endda være mere præcist at tænke ambulancetjenesten endnu mere integreret i sygehusvæsenet, nemlig som en del af den akutte modtagelse.
Enhedslistens påpegning af privatiseringsproblemet er jo korrekt. At få ambulancetjenesten til at fungere optimalt som en integreret del af sygehusene, når den er privatiseret og dermed profitorienteret, må nødvendigvis volde en række styringsmæssige og ledelsesmæssige problemer.
Det er SF helt enig i.
Derfor kan det være rigtigt at se privatiseringen som en del af forklaringen på, at ambulancetjenestens akutberedskab på mange måder er kvalitetsmæssigt for dårligt i Danmark.
Men det er kun en del af problemet.
En anden afgørende del af problemet ligger i de politiske og faglige målformuleringer for sundhedsvæsenets akutberedskab.
Politisk har man i årevis siddet en omfattende kritik af det præhospitale akutberedskab overhørig.
Økonomisk har sygehusledelse og amtslige planlæggere stillet sig skeptiske over for effekten af en øget ressourceindsats.
Det fine, rigtige og vigtige foregår inden for sygehusvæggene.
Alt i alt har de afgørende og stærke kræfter i sundhedsvæsenet afstået fra at give det præhospitale akutberedskab den plads, det fortjener.
Det første skridt bør derfor være, at vi sætter klare politiske mål for det præhospitale akutberedskab.
Dernæst må vi vurdere problemerne med at opfylde disse mål effektivt og billigt i forskellige organisatoriske rammer.
Det kan så meget vel medføre et krav om afprivatisering, men omvendt kan det også medføre nye krav til samarbejde med private instanser.
Det kan bl.a. være hensigtsmæssigt at præcisere og måske skærpe kravene til brandvæsenernes medvirken.
Når dette er sagt, skal SF være de første til at pointere, at det at stille højere krav til denne indsats hele tiden må vurderes i lyset af de ressourcer, der skal til for at indfri disse krav.
En forbedret indsats kan også købes for dyrt.
Selv om SF lægger stor vægt på den politiske målformulering, vil vi godt sætte spørgsmålstegn ved, hvor langt man bør gå ad denne vej her i Folketinget, og hvor meget vi bør overlade til sygehuskommunerne.
SF vil derfor gerne se nærmere på det hensigtsmæssige i at udarbejde en ambulancelov, der fastsætter statslige normer for responstid og kvalitet m.v. For os at se bør den statslige regulering i givet fald ikke indskrænke sig til én del af det akutte beredskab, men omfatte hele det præhospitale akutberedskab: alarmcentraler, vagtcentraler, ambulancetjeneste, vagtlægeordninger og anden præhospital behandling samt sygehusenes akutte modtageafdelinger.
CD's forslag forholder sig heller ikke særlig konkret til problemet om lovgivning kontra decentral fastlæggelse af kvalitetskrav m.v. Man kan måske tilmed sige, at dette forslag i sin tone fokuserer yderligere på mange og høje statsfastsatte standarder og normer.
Lovfastsatte standarder og normer kan være et velegnet redskab til at sikre både patientrettigheder og minimumskvalitet.
Men ofte kan prisen være betydelig i form af ansvarsforflygtigelse og læbebekendelser til relativt ukontrollable normkrav
, ligesom de lovfastsatte normer vil mindske mulighederne for decentrale sundhedspolitiske prioriteringer og effektivitetsafvejninger. SF vil derfor foreslå, at man i Sundhedsudvalgets arbejde med de to forslag ser grundigt på dette problemfelt.
SF vil selv foreslå, at man ud over eventuelle normkrav overvejer en række politiske krav på områderne. Her tænkes på lovfastsatte krav til, hvorledes de lokale politikere og sygehusledelsen har udmøntet den statslige rammelovgivning, og hvordan kravene er omsat til konkret brugerrelaterede kvalitetskrav.
Man kunne f.eks. forestille sig, at lovgivningen fastsatte en række relevante kvalitetsparametre, som man lokalt skulle forholde sig til og sætte åbent tilgængelige mål for.
Grundlæggende forholder SF sig positivt til forslagene.